DA Den Europæiske Unions Tidende C 255/10

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 255/10)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM ÆNDRING

RÅDETS FORORDNING (EF) Nr. 510/2006

Ansøgning om ændring i henhold til artikel 9

»QUESO MANCHEGO«

EF-Nr.: ES/PDO/117/0087/06.11.2006

BGB BOB X

1. Afsnit i varespecifikationen, som berøres af ændringen

Produktets betegnelse X Varebeskrivelse X Geografisk område X Bevis for oprindelse Produktionssmetode Tilknytning X Mærkning X Krav i nationale bestemmelser X Andet (kontrolorgan)

2. Type ændring(er)

Ændring af enhedsdokument eller resuméark X Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er)

3.1. Beskrivelse af landbrugsproduktet eller fødevaren

De seneste års tekniske udvikling og ajourføringen af lovgivningen har betydet, at analyseteknikken er forbedret og dermed blevet mere pålidelig og nøjagtig. De parametre, der kendetegner »Queso Manchego«, er derfor blevet ændret.

Manchego-ostens organoleptiske egenskaber opnås gennem en passende modningsperiode, der derfor er kortere for oste under 1,5 kg. Der indføres også en modningsperiode på højst to år for at bevare ostetypens organoleptiske egenskaber.

Det laveste fedtindhold forhøjes fra 6 % til 6,5 %. Utallige analyser foretaget af osterier og kontrolorganets laboratorium har vist, at det gennemsnitlige fedtindhold overstiger 7 %.

Bestemmelse af synlige urenheder og reduktaseprøve med metylenblåt er forældede analyseteknikker.

Udtrykket »Totalt tørstofindhold« erstattes af udtrykket »Udnytteligt tørstofindhold«, da det er bedre egnet til at bedømme mælkens egnethed i forhold til ostefremstilling.

Densitet indføres som en ny parameter for kontrollen af mælkens analytiske egenskaber. Mælks densitet er tæt forbundet med mælkens fysisk-kemiske sammensætning.

Produktets størrelse er ændret, eftersom man i årene efter BOB-betegnelsens indførelse har kunnet konstatere tendens til, at et vigtigt markedssegment efterspørger mindre oste.

Kravet til ostens laveste pH-værdi er sænket til 4,8 på baggrund af videnskabelige studier, der viser, at det er en typisk forekommende værdi i denne ostetype.

I praksis anvender kontrolorganets laboratorium elektroforese til at analysere blandingen af mælk og ost. Udover at være en officielt anerkendt teknik har den i årenes løb vist sig at være pålidelig og hurtig.

Ordene »Kolesterolgrænse: 98 % af den uforsæbelige stereolfraktion« slettes. I dag anvendes mere forfinede og pålidelige metoder, hvorfor der ikke er nogen grund til at bevare denne analysemetode.

I årenes løb og efter udarbejdelse og udvikling af »Ficha de Cata del Queso Manchego« (profilbeskrivelse af Manchego-ost) er der foretaget en omstrukturering af produktets egenskaber sammenlignet med oprindelsesbetegnelsen, hvorved der stilles strengere krav med hensyn til de organoleptiske egenskaber, som var angivet i den oprindelige varespecifikation.

For fire år siden blev der indført et pointsystem. Ændringerne i beskrivelserne af de forskellige organoleptiske egenskaber afspejler den udvikling, der er sket inden for terminologien for organoleptiske analyser.

3.2. Geografisk område

Produktionsområdet er ændret i forbindelse med ændringen af termen kommune til lokal enhed.

Ændringen har medført, at der er opstået nye lokale enheder, som tidligere indgik i visse kommuner og derigennem allerede indgik i produktionsområdet.

Med den nye anerkendelse vil disse lokale enheder, med mindre de udtrykkelig er omfattet, ligge uden for produktionsområdet, selvom de altid har været anerkendt i den tilhørende kommune, eftersom de altid har opfyldt de fastlagte krav.

3.3. Bevis for, at landbrugsproduktet eller fødevaren har oprindelse i området

Man har indført praksis med at anbringe kaseinmærket på ostens skorpe, eftersom det er et af de vigtigste identifikations- og kontrolelementer.

Dette mærke er Manchego-ostens »fingeraftryk«. Hver ost har sit eget unikke serienummer og kaseinmærke. Det er desuden umuligt at flytte et mærke fra en ost til en anden, fordi mærket bliver ubrugeligt, når det fjernes.

3.4. Kontrolorgan

Kontrolorganet er ændret jf. artikel 10 i Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer.

3.5. Mærkning

Produktets image er med tiden blevet udviklet, så det er tilpasset forskellige krav og forslag. På det nuværende logo fremstår de karakteristiske mærker på ostens overfladestruktur og en fåreflok, hvorfra råvaren til produktet stammer.

3.6. Krav i den nationale lovgivning

Ajourføringen af nuværende lovgivning, der vedrører beskyttede oprindelsesbetegnelser og geografiske betegnelser, ophæver den lovgivning, som angives i registreringsansøgningen, og det er derfor nødvendigt at ændre dette punkt i ajourføringen.

ENHEDSDOKUMENT

RÅDETS FORORDNING (EF) Nr. 510/2006

»QUESO MANCHEGO«

EF-Nr.: ES/PDO/117/0087/06.11.2006

BGB BOB X

1. Produktets navn

»Queso Manchego«

2. Medlemsstat

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.3 — Oste

3.2. Beskrivelse af produktet med betegnelsen i punkt 1

Ost af presset masse, fremstillet af mælk fra fåreracen Manchego, med en modningsperiode på minimum 30 dage for oste med en vægt på højst 1,5 kg og på 60 dage for oste med en højere vægt og op til maksimum to år for større oste.

»Queso Manchego« kan fremstilles af pasteuriseret mælk eller råmælk. I sidstnævnte tilfælde kan mærket indeholde betegnelsen »Artesano«.

»Queso Manchego« er en fed ost med følgende fysiske egenskaber efter modningen:

— form: cylinderformet med en næsten jævn overflade

— største højde: 12 cm

— største diameter: 22 cm

— diameter/højde: 1,5 og 2,2

— mindstevægt: 0,4 kg

— højeste vægt: 4,0 kg.

Fysisk-kemiske egenskaber:

— pH-værdi 4,8 til 5,8

— tørstofindhold: mindst 55 %

— fedtindhold: mindst 50 % af tørstofindholdet

— totale proteinindhold af tørstofindholdet: mindst 30 %

— natriumchlorid: højst 2,3 %.

Massens egenskaber:

— konsistens: fast og kompakt

— farve: fra hvid til elfenbensfarvet-gullig

— aroma: mælkeagtig, meget syrlig og vedvarende, der hos langtidslagrede oste udvikler sig til en vedvarende stærk aroma

— smag: let syrlig, kraftig og smagfuld, der udvikler sig til stærk i langtidslagrede oste. Behagelig og speciel eftersmag, der tilskrives mælken fra Manchego-fåret

— udseende: små, ujævnt fordelte huller, der undertiden ikke forekommer

— struktur: lav elasticitet med en smøragtig og lettere melet konsistens, der kan være grynet i meget modnede oste.

Mikrobiologiske grænseværdier:

— Escherichia coli: højst 1 000 kolonier/gram

— Staphylococcus aureus: højst 100 kolonier/gram

— salmonella: ingen i 25 gram

— listeria: ingen i 25 gram.

En velsmagende ost med en let syrlig og kraftig smag, som hos langtidslagrede oste udvikler sig til en stærk smag. Behagelig og speciel eftersmag, der tilskrives mælken fra Manchego-fåret.

3.3. Råvarer (kun for forarbejdede produkter)

»Queso Manchego« fremstilles af mælk fra fåreracen Manchego, osteløbe eller andre tilladte mælkekoagulerende enzymer og natriumchlorid.

Mælken må ikke indeholde colostrum, lægemidler eller andre urenheder, der kan indvirke negativt på ostens fremstilling, modning og lagring eller på de hygiejniske eller sanitære forhold.

»Queso Manchego« kan fremstilles af pasteuriseret mælk eller råmælk. I sidstnævnte tilfælde kan mærket indeholde betegnelsen »Artesano«.

Mælkens analytiske egenskaber:

— fedtindhold: mindst 6,5 %

— laktoseindhold: mindst 4 %

— proteinindhold: mindst 4,5 %

— udnytteligt tørstofindhold: mindst 11 %

— surhed (DORNIC): højst 30 °

— densitet: 1,034-1,040 kg/l

— frysepunkt: ≤ – 0,550 °C.

3.4. Foder (kun for produkter af animalsk oprindelse)

Manchego-fåret går på græs hele året og udnytter områdets naturlige ressourcer; i indhegninger fodres med kraftfoder, hø og biprodukter.

Hvad angår fårefold bør man nævne de græsgange, som er beliggende i kratområder, hvor der vokser etårige planter. Følgende planter vokser på disse græsningsområder: Medicago minima, Scorpirus subillosa, Astragalus stella, Astragalus sesamus, osv.

De såkaldte »majadales« er de mest værdifulde græsningsområder for får. Her vokser Poa bulbosa og vigtige bælgplanter som: Medicago rigidula, Medicago lupulina, Medicago truncatula, Trigonella polycerata, Coronilla scorpoides, osv.

På dybere og kølige jorde kan der forekomme »fenelares«: tætbevoksede græsningsområder med hovedsagelig stedsegrønne og toårige planter, hvis karakteristiske præg skyldes græsarten Brachypodium phoenicoides.

3.5. Specifikke etaper af produktionen, som skal finde sted i det afgrænsede geografiske område

—

3.6. Særlige regler vedrørende udskæring, rivning eller emballering osv.

Oste med den beskyttede oprindelsesbetegnelse »Queso Manchego« må kun omsættes og leveres af mejerier og registrerede foretagender i særlig emballage, som ikke skader kvaliteten.

»Queso Manchego« markedsføres altid med skorpen, der forudgående kan være vasket.

Ligeledes er det tilladt at omslutte med paraffin eller dække Manchego-osten med tilladte inaktive og gennemsigtige stoffer eller smøre den med olivenolie under forudsætning af, at skorpen bevarer sit naturlige udseende og farve og kaseinmærket er læseligt.

Der må under ingen omstændigheder anvendes stoffer, der gør ostens skorpe sort.

»Queso Manchego« kan markedsføres i stykker, i skiver eller i reven form, når blot den er emballeret og dens oprindelse tydeligt fremgår. Denne forarbejdning må foretages uden for oprindelsesområdet af foretagender, der har accepteret og overholder den aftalte protokol for således at garantere håndteringen og sporbarheden af »Queso Manchego«.

Den anvendte emballage skal altid opfylde kravene i gældende lovgivning.

3.7. Specifikke regler for mærkning

Mærkningen skal indeholde følgende oplysninger: »Denominación de Origen«»Queso Manchego« (oprindelsesbetegnelse »Queso Manchego«). Er osten fremstillet af råmælk, kan det angives på mærket med udtrykket »Artesano«.

Ost, der er bestemt til konsum, skal være forsynet med nummererede kontroletiketter udstedt af kontrolorganet, påsat i det registrerede foretagende og altid på en måde, der forhindrer genbrug. Derudover skal hver ost af typen »Queso Manchego« på siden bære et kaseinmærke med et serienummer, der påføres i forbindelse med ostenes formning og presning.

4. Kortfattet beskrivelse af det geografiske område

Følgende lokale enheder er omfattet af den beskyttede oprindelsesbetegnelse »Queso Manchego«: 45 i provinsen Albacete, 84 i provinsen Ciudad Real, 156 i provinsen Cuenca og 122 i provinsen Toledo.

Følgende områder er blevet medtaget: Alcoba de los Montes og El Robledo i provinsen Ciudad Real samt Albadalejo del Cuende, Villarejo de la Peñuela, Villarejo-Sobrehuerta og Villar del Horno i provinsen Cuenca.

5. Tilknytning til det geografiske område

5.1. Det geografiske områdes egenart

Det geografiske område La Mancha er beliggende i den sydlige del af den iberiske halvøs centrale højtliggende plateau og er kendetegnet ved et fladt terræn, der skråner jævnt ned mod Atlanterhavet.

La Mancha er en højslette med kalkholdige lerjorde, og de områder, som er bestemt til græsning, har kalk- og mergelrige substrater.

Regionen har et ekstremt kontinentalklima med store temperatursvingninger med meget kolde vintre og meget varme somre, hvor temperaturen i visse tilfælde når op på 40 °C. Forskellen mellem højeste og laveste temperatur kan være op til 20 °C inden for et døgn og op til 50 °C inden for et år. Der falder kun ringe nedbør, og regionen henregnes derfor til det såkaldte tørre Spanien med ekstrem tørke med en relativ luftfugtighed på 65 %.

Får af Manchego-racen er bedst egnet til områdets jordbunds- og klimaforhold.

5.2. Produktets egenart

Ost af presset masse med hård skorpe og fast, kompakt masse, med en farve, der varierer fra hvid til elfenbensfarvet-gul, intens og vedvarende aroma, let syrlig, kraftig og aromatisk smag, lav elasticitet med en smøragtig og lettere melet konsistens.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Områdets jordbunds- og klimaforhold har haft en stor indvirkning på den naturlige udvælgelse, der har gjort Manchego-fåret til den fårerace, der er bedst egnet til området og producerer en mælk, der bibringer »Queso Manchego« dens karaktistiske farve, aroma, smag og struktur.

Langt tilbage i tiden er der fremstillet ost af mælk fra fåreracen Manchego, og igennem århundrederne har fremstillingsteknikkerne udviklet sig henimod at bibringe denne traditionelle ost fra La Mancha de bedste egenskaber.

Henvisning til offentliggørelsen af varespecifikationen

Consejería de Agricultura. Denominaciones de Origen. Resolución de 2 de octubre de 2006, Consejería de Agricultura por la que se adopta decisíon favorable sobre solicitud de modificación de pliego de condiciones de la Denominación de Origen Protegida Queso Manchego. D.O.C.M. no 209 de 10 de octubre de 2006. Pág. 20695.

Offentliggjort i Castilla-La Manchas Officielle Tidende nummer 209 af 10. oktober 2006.

http://www.jccm.es/cgi-bin/docm.php3

(1) EUT L 93 af 31.3.2006, s. 12.